Premierul Marcel Ciolacu a comentat sondajele care îl dau, în prezent, câștigător pe Cristian Popescu Piedone la Primăria Capitalei. Șeful Executivului crede că bucureștenii vor vota cu Cătălin Cîrstoiu, fiind, conform acestuia, cea mai europeană propunere. Tot Ciolacu spune că alianța PNL-PSD va câștiga alegerile.
"Eu cred că bucureștenii vor lua o decizie corectă și vor vota domnul profesor doctor Cătălin Cîrstoiu. Este cea mai europeană propunere. Mai mult, vorbim de o coaliție a celor două mari partide. Cu alte cuvinte, va avea și o majoritate în Consiliul General al Capitalei.
Va avea o coerență și o colaborare directă și cu președintele de la Ilfov și cu ministrul Transporturilor și cu Guvernul României. Cred că vorbim de București, capitala României, al 6-lea stat ca mărime membru al UE. În ceea ce privește votul politic, actuala alianță electorală va câștiga alegerile", a spus Marcel Ciolacu.